Užtrauksme naują giesmę
Užtrauksim naują giesmę 
Kurią jaunimas tesupras! 
Ne taip giedosme kaip lig šiolei: 
Kitas mąstysime dūmas

        Drąsiai, aukštai 
        Iškils balsai:
        Išauš kita gadynė! 
        Užgims darbai, 
        Prašvis laikai. 
        Pakils jauna tėvynė! 

Aušra naujos gadynės teka: 
Nušvis ir saulės spinduliai; 
Juk nujautimas širdžiai šneka 
Taip aiškiai, linksmai ir saldžiai. 

        Drąsiai, aukštai 
        Iškils balsai ir t. t. 

Numesk, tėvyne, rūbą seną, 
Kurį užvilko svetimi! 
Jį meilės kerštas tekūrena 
Tėvynės meilės ugnimi! 

Į darbą, vyrai! Šalį jauną 
Prižadins meilės rytmetys; 
Galybė meilės viską griauna: 
Žiemos ledus ji sutirpys. 

Ranka mus spaudžia geležinė. 
Krūtinę apkala ledais: 
Uždekim meile sau krūtinę! 
Į kovą stokim milžinais! 

Tas ne lietuvis, kurs tėvynę 
Bailiai kaip kūdikis apleis; 
Kursai pamins, ką bočiai gynė 
Per amžius milžinų keliais. 

Tas ne lietuvis, kurs jos būdo. 
Jos žemės dainų nemylės; 
Neverks, kad patys sūnūs žudo 
Kas verta meilės ir garbės. 

Tas ne lietuvis, kurs dar bijo 
Atsižadėt sapnų nakties, 
Kurs bėgs nuo žygių, kalavijo, 
Kursai didžiais darbais nešvies 

Į darbą, broliai, vyrs į vyrą. 
Šarvuoti mokslu atkakliu! 
Paimsme arklą, knygą, lyrą 
Ir eisim Lietuvos keliu! 

        Drąsiai, aukštai 
        Iškils balsai: 
        Išauš kita gadynė! 
        Užgims darbai, 
        Nušvis laikai. 
        Atgims jauna tėvynė. 

Maironis
Eilėraščiai